Suvestinė redakcija nuo 2024-03-02

Nutarimas paskelbtas: Žin. 2007, Nr. 103-4218, i. k. 1071100NUTA00001025

LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBĖS IR SAVIVALDYBIŲ TURTINIŲ IR NETURTINIŲ TEISIŲ ĮGYVENDINIMO VIEŠOSIOSE ĮSTAIGOSE

2007 m. rugsėjo 26 d. Nr. 1025

Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalimi ir Lietuvos Respublikos centralizuotai valdomo valstybės turto valdytojo įstatymo 4 straipsnio 7 dalimi, Lietuvos Respublikos Vyriausybė nutaria:

Preambulės pakeitimai:

Nr. 894, 2021-10-06, paskelbta TAR 2021-11-04, i. k. 2021-22956

Nr. 160, 2024-02-28, paskelbta TAR 2024-03-01, i. k. 2024-03885

1. Patvirtinti pridedamus:

1.1.	Valstybės ir savivaldybių turtinių ir neturtinių teisių įgyvendinimo viešosiose įstaigose taisykles;

1.2.	Sutarčių dėl viešosios įstaigos nekilnojamojo turto ir jam priskirto žemės sklypo pardavimo sudarymo tvarkos aprašą.

Punkto pakeitimai:

Nr. 160, 2024-02-28, paskelbta TAR 2024-03-01, i. k. 2024-03885

2. Nustatyti, kad:

2.1. Tuo atveju, kai valstybė ar savivaldybė steigia viešąją įstaigą ar dalyvauja ją steigiant, valstybės ar savivaldybės institucija, teikianti Lietuvos Respublikos Vyriausybei nutarimo ar savivaldybės tarybos sprendimo dėl viešosios įstaigos steigimo ir valstybei ar savivaldybei nuosavybės teise priklausančio turto investavimo projektą, kartu pateikia steigimo akto ar steigimo sutarties projektą.

2.2. Valstybės ar savivaldybės, kaip viešosios įstaigos dalininkės (savininkės), turtines ir neturtines teises įgyvendina valstybės ar savivaldybės institucija, kuriai atitinkamai Lietuvos Respublikos Vyriausybės nutarime ar savivaldybės tarybos sprendime dėl viešosios įstaigos steigimo ir valstybei ar savivaldybei nuosavybės teise priklausančio turto investavimo pavedama įgyvendinti viešosios įstaigos dalininko (savininko) teises ir pareigas, o viešosios įstaigos, įsteigtos iki 2007 m. vasario 8 d., taip pat į viešąją įstaigą pertvarkyto iki 2007 m. vasario 8 d. įsteigto kito juridinio asmens dalininkės (savininkės) turtines ir neturtines teises įgyvendina valstybės ar savivaldybės institucija (institucijos), įgyvendinusi (-ios) viešosios įstaigos dalininko (savininko) ar į viešąją įstaigą pertvarkyto kito juridinio asmens dalyvio teises ir pareigas iki šio nutarimo įsigaliojimo, jeigu Lietuvos Respublikos Vyriausybė arba savivaldybės taryba nenustato kitaip. Lietuvos Respublikos Vyriausybė ar savivaldybės taryba prireikus gali taip pat nustatyti, kad viešojoje įstaigoje turi būti sudaromas kolegialus valdymo organas, nustatyti kolegialaus valdymo organo kompetenciją, jo sudarymo ir atšaukimo tvarką ir pavesti valstybės ar savivaldybės institucijai, įgyvendinančiai valstybės ar savivaldybės, kaip viešosios įstaigos dalininkės, teises ir pareigas, siekti (o savininko teises ir pareigas įgyvendinančiai institucijai – užtikrinti), kad tai būtų nustatyta viešosios įstaigos įstatuose. Šiame nutarime valstybės ar savivaldybės institucija, įgyvendinanti valstybės ar savivaldybės, kaip viešosios įstaigos dalininkės (savininkės), teises ir pareigas, vadinama dalininko (savininko) teises ir pareigas įgyvendinančia institucija.

Papunkčio pakeitimai:

Nr. 1627, 2009-12-02, Žin., 2009, Nr. 147-6580 (2009-12-12), i. k. 1091100NUTA00001627

2.3. Valstybės ar savivaldybės, kaip viešosios įstaigos, veikiančios po juridinio asmens pertvarkymo, dalininkės (savininkės), teises ir pareigas įgyvendina ta pati institucija, kuri įgyvendino valstybės ar savivaldybės, kaip pertvarkyto juridinio asmens dalyvės, teises ir pareigas, jeigu atitinkamai Lietuvos Respublikos Vyriausybė ar savivaldybės taryba nenusprendžia kitaip.

2.4. Atstovaudama valstybei ar savivaldybei, dalininko (savininko) teises ir pareigas įgyvendinanti institucija privalo analizuoti viešosios įstaigos veiklą, veikti atitinkamai valstybės ar savivaldybės ir viešosios įstaigos naudai, vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos viešųjų įstaigų įstatymu, kitais teisės aktais, reglamentuojančiais viešosios įstaigos veiklą.

Papunkčio pakeitimai:

Nr. 894, 2021-10-06, paskelbta TAR 2021-11-04, i. k. 2021-22956

2.5. Dalininko teises ir pareigas įgyvendinanti institucija privalo siekti (o savininko teises ir pareigas įgyvendinanti institucija – užtikrinti), kad:

2.5.1. viešosios įstaigos įstatuose visuotinio dalininkų susirinkimo kompetencijai būtų priskirti šie klausimai:

2.5.1.1. sprendimo dėl viešosios įstaigos tapimo kitų juridinių asmenų steigėja ar dalyve priėmimas;

2.5.1.2. sprendimo dėl naujų dalininkų priėmimo priėmimas;

2.5.1.3. viešosios įstaigos veiklos strategijos tvirtinimas;

2.5.1.4. viešosios įstaigos valdymo struktūros ir pareigybių sąrašo tvirtinimas;

2.5.1.5. Neteko galios nuo 2024-03-02

Papunkčio naikinimas:

Nr. 160, 2024-02-28, paskelbta TAR 2024-03-01, i. k. 2024-03885

2.5.1.6. Neteko galios nuo 2024-03-02

Papunkčio naikinimas:

Nr. 160, 2024-02-28, paskelbta TAR 2024-03-01, i. k. 2024-03885

2.5.1.7. Neteko galios nuo 2024-03-02

Papunkčio naikinimas:

Nr. 160, 2024-02-28, paskelbta TAR 2024-03-01, i. k. 2024-03885

2.5.1.8. viešosios įstaigos veiklos vertinimo kriterijų nustatymas;

2.5.2. viešosios įstaigos dalininkų susirinkimas nustatytų, kad viešosios įstaigos:

2.5.2.1. veiklos ataskaitoje būtų vertinamas jos veiklos ekonominis, socialinis ir pagal viešosios įstaigos veiklos tikslus kitoks poveikis;

2.5.2.2. vadovas parenkamas konkurso būdu.

2.5.3. viešoji įstaiga:

2.5.3.1. kartą per kalendorinius metus analizuotų viešajai įstaigai nuosavybės teise priklausančio nekilnojamojo turto – statinių, patalpų ar jų dalių (toliau – viešosios įstaigos nekilnojamasis turtas) ir valstybės perduoto valdyti ir naudoti patikėjimo teise nekilnojamojo turto (toliau – valstybės nekilnojamasis turtas) poreikį viešosios įstaigos veiklai užtikrinti, nustatytų viešosios įstaigos veiklai nenaudojamą (nereikalingą) viešosios įstaigos nekilnojamąjį turtą ar valstybės nekilnojamąjį turtą, taip pat su viešosios įstaigos įstatuose ar kituose veiklos dokumentuose nurodytomis veiklos sritimis, tikslais ar funkcijomis nesusijusį viešosios įstaigos nekilnojamąjį turtą ir priimtų sprendimus atsisakyti tokio viešosios įstaigos nekilnojamojo turto ar valstybės nekilnojamojo turto;

2.5.3.2. Neteko galios nuo 2024-03-02

Papunkčio naikinimas:

Nr. 160, 2024-02-28, paskelbta TAR 2024-03-01, i. k. 2024-03885

2.5.3.3. nustatytų, viešosios įstaigos interneto svetainėje paskelbtų viešosios įstaigos nekilnojamojo turto viešo nuomos konkurso procedūras, kurios sudarytų sąlygas viešosios įstaigos nekilnojamąjį turtą išnuomoti didžiausią nuomos kainą pasiūliusiam viešo nuomos konkurso dalyviui, ir viešosios įstaigos nekilnojamąjį turtą išnuomotų už mokestį, kuris atitinka rinkos sąlygas;

Papunkčio pakeitimai:

Nr. 160, 2024-02-28, paskelbta TAR 2024-03-01, i. k. 2024-03885

2.5.3.4. užtikrintų, kad viešosios įstaigos nekilnojamasis turtas nebūtų neatlygintinai perduodamas nuosavybėn, pagal patikėjimo ar panaudos sutartį viešosios įstaigos dalininkui ar su juo susijusiam asmeniui, kaip jis suprantamas pagal Viešųjų įstaigų įstatymo 3 straipsnio 3 dalį;

2.5.3.5. užtikrintų, kad priimant sprendimus dėl viešosios įstaigos nekilnojamojo turto perdavimo kitų asmenų nuosavybėn dalyvaujantys asmenys arba tokio perleidimo procedūras vykdantys asmenys deklaruotų privačius interesus, įsipareigotų vengti bet kokio interesų konflikto, o jeigu interesų konfliktas kiltų, – nusišalintų nuo tokių sprendimų priėmimo ar procedūrų vykdymo. Jeigu viešosios įstaigos turto perdavimas, valdymas, naudojimas ir disponavimas juo nustatomas specialiuosiuose įstatymuose, viešosios įstaigos nekilnojamasis turtas perduodamas kitų asmenų nuosavybėn ir sprendimai dėl jo priimami specialiųjų įstatymų ir jų įgyvendinamųjų teisės aktų nustatyta tvarka;

2.5.3.6. viešosios įstaigos nekilnojamąjį turtą parduotų viešo aukciono būdu didžiausią nekilnojamojo turto kainą pasiūliusiam viešo aukciono dalyviui, nustatydama pradinę viešo aukciono kainą, ne mažesnę kaip nekilnojamojo turto rinkos vertė, nustatyta Lietuvos Respublikos turto ir verslo vertinimo pagrindų įstatymo nustatyta tvarka. Jei nekilnojamojo turto rinkos vertė nustatoma kaip rinkos verčių intervalas, viešosios įstaigos nekilnojamasis turtas šiame papunktyje nustatyta tvarka ir sąlygomis gali būti parduotas už kainą, kuri yra ne mažesnė kaip žemiausias iš nustatytų nekilnojamojo turto rinkos verčių intervalo dydis. Pagal centralizuotai valdomo valstybės turto valdytojo įstatymo 4 straipsnio 7 dalies nuostatas, viešosios įstaigos nekilnojamasis turtas parduodamas vadovaujantis šiuo nutarimu patvirtintu Sutarčių dėl viešosios įstaigos nekilnojamojo turto ir jam priskirto žemės sklypo pardavimo sudarymo tvarkos aprašu;

Papunkčio pakeitimai:

Nr. 160, 2024-02-28, paskelbta TAR 2024-03-01, i. k. 2024-03885

2.5.3.7. skelbtų nuasmenintus viešosios įstaigos nekilnojamojo turto pardavimo arba nuomos sandorius viešosios įstaigos interneto svetainėje;

2.5.3.8. nesudarytų viešosios įstaigos nekilnojamojo turto neatlygintino naudojimo arba neatlygintino perdavimo nuosavybės teise sutarčių, išskyrus atvejus, kai viešosios įstaigos turto perdavimą, valdymą, naudojimą ir disponavimą juo nustatantys specialieji įstatymai nustato kitaip.

Papildyta papunkčiu:

Nr. 894, 2021-10-06, paskelbta TAR 2021-11-04, i. k. 2021-22956

Papunkčio pakeitimai:

Nr. 907, 2008-09-10, Žin., 2008, Nr. 108-4133 (2008-09-20), i. k. 1081100NUTA00000907

Nr. 202, 2011-02-23, Žin., 2011, Nr. 24-1152 (2011-02-26), i. k. 1111100NUTA00000202

2.6. Viešosios įstaigos likvidavimo atveju:

2.6.1. valstybei ar savivaldybei, kaip viešosios įstaigos dalininkei (savininkei), tenkantis finansinis turtas (pinigai) pervedamas atitinkamai į Lietuvos Respublikos valstybės ar savivaldybės biudžetą;

2.6.2. valstybei, kaip viešosios įstaigos dalininkei (savininkei), tenkantis turtas, nenurodytas šio nutarimo 2.6.1 papunktyje, perduodamas viešosios įstaigos dalininko (savininko) teises ir pareigas įgyvendinančiai institucijai valdyti, naudoti ir disponuoti juo patikėjimo teise.

Papunkčio pakeitimai:

Nr. 160, 2024-02-28, paskelbta TAR 2024-03-01, i. k. 2024-03885

2.7. Neteko galios nuo 2024-03-02

Papunkčio naikinimas:

Nr. 160, 2024-02-28, paskelbta TAR 2024-03-01, i. k. 2024-03885

Papildyta papunkčiu:

Nr. 202, 2011-02-23, Žin., 2011, Nr. 24-1152 (2011-02-26), i. k. 1111100NUTA00000202

3. Neteko galios nuo 2024-03-02

Punkto naikinimas:

Nr. 160, 2024-02-28, paskelbta TAR 2024-03-01, i. k. 2024-03885

4. Pavesti viešosios įstaigos dalininko (savininko) teises ir pareigas įgyvendinančioms institucijoms per 3 mėnesius nuo šio nutarimo įsigaliojimo, vadovaujantis šiuo nutarimu patvirtintomis Valstybės ir savivaldybių turtinių ir neturtinių teisių įgyvendinimo viešosiose įstaigose taisyklėmis, patvirtinti atstovavimo valstybei ar savivaldybei viešosiose įstaigose taisykles. Jeigu kelios valstybės institucijos įgyvendina valstybės, kaip vienos viešosios įstaigos, įsteigtos iki 2007 m. vasario 8 d., dalininkės (savininkės), turtines ir neturtines teises, atstovavimo valstybei šioje viešojoje įstaigoje taisykles šios institucijos patvirtina bendru sprendimu. Valstybės institucijos, kurioms Lietuvos Respublikos Vyriausybės nutarimu pirmą kartą pavedama įgyvendinti valstybės, kaip viešosios įstaigos dalininkės (savininkės), teises ir pareigas, atstovavimo valstybei viešosiose įstaigose taisykles patvirtina per 3 mėnesius nuo pastarojo nutarimo įsigaliojimo.

5. Įpareigoti valstybės institucijas, įgyvendinančias valstybės – viešosios įstaigos dalininkės (savininkės) – teises ir pareigas, nustatant viešosios įstaigos veiklos vertinimo kriterijus ar siūlant juos nustatyti visuotiniam dalininkų susirinkimui, vadovautis Strateginio valdymo metodika, patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, (toliau – Metodika), jei įstatymuose nenustatyta kitaip.

Papildyta punktu:

Nr. 907, 2008-09-10, Žin., 2008, Nr. 108-4133 (2008-09-20), i. k. 1081100NUTA00000907

Punkto pakeitimai:

Nr. 160, 2024-02-28, paskelbta TAR 2024-03-01, i. k. 2024-03885

6. Rekomenduoti savivaldybių institucijoms, įgyvendinančioms savivaldybių – viešųjų įstaigų dalininkių (savininkių) – teises ir pareigas, nustatant viešosios įstaigos veiklos vertinimo kriterijus ar teikiant juos nustatyti visuotiniam dalininkų susirinkimui, vadovautis Metodika, jei įstatymuose nenustatyta kitaip.

Papildyta punktu:

Nr. 907, 2008-09-10, Žin., 2008, Nr. 108-4133 (2008-09-20), i. k. 1081100NUTA00000907

Punkto pakeitimai:

Nr. 160, 2024-02-28, paskelbta TAR 2024-03-01, i. k. 2024-03885

7. Pavesti valstybės ir savivaldybių institucijoms, įgyvendinančioms valstybės ar savivaldybės – viešosios įstaigos savininkės – teises ir pareigas, skelbti interneto tinklalapyje atitinkamos viešosios įstaigos veiklos ataskaitą.

Papildyta punktu:

Nr. 907, 2008-09-10, Žin., 2008, Nr. 108-4133 (2008-09-20), i. k. 1081100NUTA00000907

Ministras Pirmininkas	Gediminas Kirkilas

Ūkio ministras	Vytas Navickas

PATVIRTINTA

Lietuvos Respublikos Vyriausybės

2007 m. rugsėjo 26 d. nutarimu Nr. 1025

VALSTYBĖS IR SAVIVALDYBIŲ TURTINIŲ IR NETURTINIŲ TEISIŲ ĮGYVENDINIMO VIEŠOSIOSE ĮSTAIGOSE TAISYKLĖS

1. Valstybės ir savivaldybių turtinių ir neturtinių teisių įgyvendinimo viešosiose įstaigose taisyklės (toliau vadinama – šios Taisyklės) reglamentuoja valstybės ir savivaldybių, kaip viešųjų įstaigų dalininkių (savininkių), turtinių ir neturtinių teisių įgyvendinimą. Šiose Taisyklėse nurodytos valstybės ar savivaldybių institucijų, įgyvendinančių valstybės ar savivaldybės turtines ir neturtines teises ir pareigas viešosiose įstaigose (toliau vadinama – institucija), taip pat asmenų, kuriems institucija duoda įgaliojimus atstovauti valstybei ar savivaldybei viešosiose įstaigose, teisės ir pareigos.

2. Institucijos tvirtinamose atstovavimo valstybei ar savivaldybei viešosiose įstaigose taisyklėse, be kitų nuostatų, suformuluojama institucijos politika dėl balsavimo visuotiniame dalininkų susirinkime principo nustatymo viešosios įstaigos įstatuose (kiekvienas dalininkas turi vieną balsą, dalininko balsų skaičius proporcingas jo įnašo dydžiui ar kt.), kvalifikacijos reikalavimai, kuriuos turi atitikti institucijos keliami kandidatai į kolegialių viešųjų įstaigų organų, kuriuos renka visuotinis dalininkų susirinkimas, narius, visuotinio dalininkų susirinkimo sprendimų projektų pateikimo institucijos vadovui tvarka, įgaliojimo atstovauti valstybei ar savivaldybei viešosios įstaigos visuotiniame dalininkų susirinkime ir ne visuotinio dalininkų susirinkimo metu išdavimo tvarka, įgaliotinio atsiskaitymo institucijai tvarka.

3. Institucija įgyvendina valstybės ar savivaldybės, kaip viešosios įstaigos dalininkės (savininkės), turtines ir neturtines teises, vadovaudamasi Lietuvos Respublikos viešųjų įstaigų įstatymu (Žin., 1996, Nr. 68-1633; 2004, Nr. 25-752), šiuo nutarimu, kitais teisės aktais ir viešosios įstaigos įstatais.

4. Institucija privalo reikalauti, kad viešoji įstaiga pateiktų jai registruotu laišku pranešimą apie visuotinio dalininkų susirinkimo sušaukimą viešosios įstaigos įstatuose nustatytais terminais.

5. Institucija privalo į visuotinio dalininkų susirinkimo renkamą organą iškelti tiek kandidatų, kad jų skaičiaus santykis su viešosios įstaigos organo narių skaičiumi būtų ne mažesnis už jos balsų dalį visuotiniame dalininkų susirinkime.

6. Institucija duoda institucijos valstybės tarnautojui ar darbuotojui, dirbančiam pagal darbo sutartį (toliau vadinama – įgaliotinis), įgaliojimą atstovauti valstybei ar savivaldybei viešosios įstaigos visuotiniame dalininkų susirinkime arba ne visuotinio dalininkų susirinkimo metu. Kai valstybė ar savivaldybė yra viešosios įstaigos savininkė, institucija neduoda įgaliojimo atstovauti atitinkamai valstybei ar savivaldybei visuotinio dalininkų susirinkimo metu, o priima rašytinį sprendimą, kuris prilygsta visuotinio dalininkų susirinkimo sprendimui. Kai šios Taisyklės taikomos įgaliojimui įgyvendinti neturtines teises viešosios įstaigos visuotiniame dalininkų susirinkime ir įgaliojimui įgyvendinti neturtines teises ne visuotiniame dalininkų susirinkime, vartojamas žodis „įgaliojimas“.

7. Įgaliotiniui duodamą įgaliojimą pasirašo institucijos vadovas. Įgaliojimas tvirtinamas institucijos antspaudu, jeigu institucija privalo jį turėti.

8. Institucijos vadovas turi užtikrinti, kad įgaliojime atstovauti valstybei ar savivaldybei viešosios įstaigos visuotinio dalininkų susirinkimo metu būtų nurodoma:

8.1. įgaliotinis;

8.2. įgaliojimo registracijos numeris ir data;

8.3. viešosios įstaigos pavadinimas ir kodas;

8.4. viešosios įstaigos visuotinio dalininkų susirinkimo data;

8.5. įgaliojimo galiojimo laikas;

8.6. kaip įgaliotinis turi balsuoti kiekvienu visuotinio dalininkų susirinkimo darbotvarkės klausimu, taip pat dėl kitų tokią teisę turinčių asmenų pasiūlytų visuotinio dalininkų susirinkimo sprendimų projektų, papildomų kandidatų į visuotinio dalininkų susirinkimo renkamų viešosios įstaigos organų narius ar audito įmonės. Prireikus įgaliojime taip pat nurodoma, kokius naujus visuotinio dalininkų susirinkimo sprendimų projektus, papildomus kandidatus į visuotinio dalininkų susirinkimo renkamo viešosios įstaigos organo narius arba audito įmonę turi siūlyti įgaliotinis susirinkimo metu ir už juos balsuoti;

8.7. kokius veiksmus įgaliotinis įgaliojamas atlikti.

9. Įgaliojimui įgyvendinti neturtines teises ne visuotiniame dalininkų susirinkime taikomi šių Taisyklių 8 punkto reikalavimai, išskyrus 8.4 ir 8.6 punktų nuostatas.

10. Įgaliojime neturi būti suteikta galimybė įgaliotiniui perįgalioti kitą asmenį atlikti veiksmus, kuriuos jis yra įgaliotas atlikti.

11. Įgaliotiniu negali būti:

11.1. asmuo, kuriam neišnykęs teistumas;

11.2. asmuo, kuris yra viešosios įstaigos dalininkas;

11.3. asmuo, kurio įgaliojimas atstovauti valstybei ar savivaldybei per pastaruosius 5 metus panaikintas dėl netinkamo atstovavimo valstybei ar savivaldybei;

11.4. asmuo, kuris per pastaruosius 5 metus atšauktas iš viešosios įstaigos organo dėl netinkamo pareigų vykdymo.

12. Ketinamas skirti arba paskirtas įgaliotiniu asmuo privalo nedelsdamas pranešti institucijai apie šių Taisyklių 11 punkte nurodytų aplinkybių buvimą arba atsiradimą.

13. Įgaliotinis privalo:

13.1. vykdyti veiksmus, kuriuos atlikti jis yra įgaliotas;

13.2. per 3 darbo dienas informuoti institucijos vadovą ar jo įgaliotą asmenį apie atliktus veiksmus, kuriuos įgaliojimas jam suteikia teisę atlikti, ir apie visuotinio dalininkų susirinkimo priimtus sprendimus.

14. Tik vadovaudamasi Lietuvos Respublikos Vyriausybės nutarimu ar savivaldybės tarybos sprendimu dėl konkrečios viešosios įstaigos institucija gali suteikti įgaliojimą balsuoti visuotinio dalininkų susirinkimo darbotvarkės klausimais už viešosios įstaigos:

14.1. likvidavimą;

14.2. likvidavimo atšaukimą, jeigu sprendimą likviduoti viešąją įstaigą buvo priėmęs visuotinis dalininkų susirinkimas;

14.3. reorganizavimą;

14.4. pertvarkymą.

15. Šių Taisyklių 14 punkte nurodytame Lietuvos Respublikos Vyriausybės nutarime ar savivaldybės tarybos sprendime nurodoma institucija ar institucijos, kurioms pavedama įgyvendinti atitinkamai valstybės ar savivaldybės, kaip po reorganizavimo veiksiančios viešosios įstaigos (viešųjų įstaigų) dalininkės (savininkės) arba po viešosios įstaigos pertvarkymo veiksiančio juridinio asmens dalyvės, teises ir pareigas.

______________

PATVIRTINTA

Lietuvos Respublikos Vyriausybės

2007 m. rugsėjo 26 d. nutarimu Nr. 1025

(Lietuvos Respublikos Vyriausybės

2024 m. vasario 28 d. nutarimo Nr. 160

redakcija)

SUTARČIŲ DĖL VIEŠOSIOS ĮSTAIGOS NEKILNOJAMOJO TURTO IR JAM PRISKIRTO ŽEMĖS SKLYPO PARDAVIMO SUDARYMO TVARKOS APRAŠAS

1.	Sutarčių dėl viešosios įstaigos nekilnojamojo turto ir jam priskirto žemės sklypo pardavimo sudarymo tvarkos apraše (toliau – Aprašas) reglamentuojama centralizuotai valdomo valstybės turto valdytojo ir viešosios įstaigos sutarties dėl viešajai įstaigai nuosavybės teise priklausančio nekilnojamojo turto – statinių, patalpų ar jų dalių (toliau – viešosios įstaigos nekilnojamasis turtas) pardavimo kartu su valstybei nuosavybės teise priklausančiu žemės sklypu ir viešosios įstaigos nekilnojamojo turto pardavimo kartu su viešajai įstaigai nuosavybės teise priklausančiu žemės sklypu (toliau kartu – sutartis dėl nekilnojamojo turto ir žemės pardavimo) arba viešosios įstaigos nekilnojamojo turto pardavimo, jeigu pagal įstatymus valstybinės žemės sklypas negali būti perleidžiamas privačion nuosavybėn, (toliau – sutartis dėl nekilnojamojo turto pardavimo) sudarymo tvarka.

2.	Apraše vartojamos sąvokos suprantamos taip, kaip jos vartojamos Lietuvos Respublikos centralizuotai valdomo valstybės turto valdytojo įstatyme ir Lietuvos Respublikos viešųjų įstaigų įstatyme.

3.	Rašytinį pasiūlymą sudaryti sutartį dėl nekilnojamojo turto ir žemės pardavimo arba sutartį dėl nekilnojamojo turto pardavimo centralizuotai valdomo valstybės turto valdytojui teikia Centralizuotai valdomo valstybės turto valdytojo įstatymo 4 straipsnio 7 dalyje nurodyta viešoji įstaiga (toliau – viešoji įstaiga). Šiame pasiūlyme turi būti nurodyta:

3.1.	duomenys apie valstybei, kaip viešosios įstaigos dalininkei, priklausančią balsų dalį viešosios įstaigos visuotiniame dalininkų susirinkime arba apie valstybės, kaip vienintelės viešosios įstaigos savininkės, buvimą;

3.2.	duomenys apie parduodamą viešosios įstaigos nekilnojamąjį turtą: nekilnojamojo turto pavadinimas ir adresas, unikalus numeris, nuosavybės teise priklausančio parduodamo nekilnojamojo turto plotas, naudojimo paskirtis, ar suformuotas nekilnojamajam turtui priskirtas žemės sklypas, ar atliktas individualusis nekilnojamojo turto ar nekilnojamojo turto ir jam priskirto žemės sklypo vertinimas;

3.3.	duomenys apie priimtą sprendimą parduoti viešosios įstaigos nekilnojamąjį turtą, kuris nenaudojamas valstybės priskirtoms funkcijoms atlikti, nurodant aplinkybes, dėl kurių šis turtas tapo nenaudojamas;

3.4.	kai buvo taikyta Centralizuotai valdomo valstybės turto valdytojo įstatymo 4 straipsnio 7 dalies 2 punkte nurodyta konkurencinga procedūra, duomenys apie jos rezultatus, įrodančius, kad centralizuotai valdomo valstybės turto valdytojas buvo atrinktas kaip atitinkamų paslaugų teikėjas.

4. Viešoji įstaiga kartu su Aprašo 3 punkte nurodytu pasiūlymu centralizuotai valdomo valstybės turto valdytojui pateikia:

4.1. viešosios įstaigos visuotinio dalininkų susirinkimo sprendimo parduoti valstybės priskirtoms funkcijoms atlikti nenaudojamą viešosios įstaigos nekilnojamąjį turtą kopiją, o viešosios įstaigos – valstybinės aukštosios mokyklos ar valstybinės profesinio mokymo įstaigos – Lietuvos Respublikos švietimo, mokslo ir sporto ministerijos sprendimo dėl sutikimo sudaryti valstybinės aukštosios mokyklos ar valstybinės profesinio mokymo įstaigos nekilnojamojo turto sandorį kopiją;

4.2. Nekilnojamojo turto registro duomenų bazės išrašo kopiją;

4.3. parduodamo viešosios įstaigos nekilnojamojo turto ar nekilnojamojo turto ir jam priskirto žemės sklypo vertinimo ataskaitą, parengtą ne anksčiau nei prieš 6 mėnesius (jeigu buvo atliktas individualusis nekilnojamojo turto ar nekilnojamojo turto ir jam priskirto žemės sklypo vertinimas).

5. Centralizuotai valdomo valstybės turto valdytojas, gavęs Aprašo 3 punkto reikalavimus atitinkantį pasiūlymą ir Aprašo 4 punkte nurodytus dokumentus, per 20 darbo dienų nuo pasiūlymo ir visų dokumentų gavimo dienos išanalizuoja pasiūlyme pateiktus duomenis, pridedamus dokumentus ir raštu informuoja viešąją įstaigą, ar sutinka sudaryti sutartį dėl nekilnojamojo turto ir žemės pardavimo arba sutartį dėl nekilnojamojo turto pardavimo. Jeigu viešosios įstaigos pateiktas pasiūlymas ir dokumentai neatitinka nustatytų reikalavimų, centralizuotai valdomo valstybės turto valdytojas kreipiasi į viešąją įstaigą, nustatydamas ne trumpesnį kaip 5 darbo dienų terminą trūkumams pašalinti.

6. Viešoji įstaiga, gavusi centralizuotai valdomo valstybės turto valdytojo sutikimą sudaryti sutartį dėl nekilnojamojo turto ir žemės pardavimo arba sutartį dėl nekilnojamojo turto pardavimo, kartu su centralizuotai valdomo valstybės turto valdytoju susitaria dėl termino, per kurį būtų sudaroma sutartis dėl nekilnojamojo turto ir žemės pardavimo arba sutartis dėl nekilnojamojo turto pardavimo. Šiose sutartyse, be kita ko, turi būti nustatyta:

6.1. sutarties šalys, dalykas, šalių teisės ir pareigos, sutarties keitimo sąlygos ir sutarties pabaiga;

6.2. įgaliojimas centralizuotai valdomo valstybės turto valdytojui atlikti viešo aukciono organizatoriaus funkciją;

6.3. sutarties šalis, atsakinga už individualiojo nekilnojamojo turto ar nekilnojamojo turto ir jam priskirto žemės sklypo vertinimo organizavimą, jeigu jis nebuvo atliktas;

6.4. sutarties šalių įgaliojimai, susiję su žemės sklypo, priskirto parduodamam viešosios įstaigos nekilnojamajam turtui, formavimu, jeigu jis nesuformuotas, taip pat teisių į jį registravimu;

6.5. sprendimų dėl viešo aukciono sąlygų patvirtinimo derinimo ir priėmimo tvarka;

6.6. centralizuotai valdomo valstybės turto valdytojo ir viešosios įstaigos patiriamų išlaidų apmokėjimo, išlaidų pagrindimo dokumentų pateikimo sąlygos;

6.7. už sutartyje dėl nekilnojamojo turto ir žemės pardavimo arba sutartyje dėl nekilnojamojo turto pardavimo nurodyto turto pardavimą taikomas atlygis, kuris nustatomas pagal su Lietuvos Respublikos finansų ministerija suderintus ir centralizuotai valdomo valstybės turto valdytojo valdybos patvirtintus įkainius;

6.8. lėšų, gautų už turto pardavimą pagal sutartį dėl nekilnojamojo turto pardavimo arba sutartį dėl nekilnojamojo turto ir žemės pardavimo, atskaičius lėšas, kurios valstybinės žemės pardavimą reglamentuojančių teisės aktų nustatyta tvarka ir terminais paskirstomos atitinkamiems biudžetams, išmokėjimo viešajai įstaigai sąlygos ir terminai;

6.9. kitos sąlygos, kiek jos neprieštarauja imperatyvioms įstatymų ir Aprašo nuostatoms.

7. Centralizuotai valdomo valstybės turto valdytojas viešus aukcionus organizuoja ir vykdo mutatis mutandis vadovaudamasis Valstybės ir savivaldybių nekilnojamųjų daiktų pardavimo viešame aukcione tvarkos aprašo, patvirtinto Lietuvos Respublikos Vyriausybės 2014 m. spalio 28 d. nutarimu Nr. 1178 „Dėl Valstybės ir savivaldybių nekilnojamųjų daiktų pardavimo viešame aukcione tvarkos aprašo patvirtinimo“, nustatyta tvarka ir sutartyje dėl nekilnojamojo turto ir žemės pardavimo arba sutartyje dėl nekilnojamojo turto pardavimo nustatytomis sąlygomis ir tvarka.

8. Asmens duomenys sutarties dėl nekilnojamojo turto ir žemės pardavimo arba sutarties dėl nekilnojamojo turto pardavimo ir vidaus administravimo (dokumentų valdymo) tikslais tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nustatytų reikalavimų.

––––––––––––––––––––

Papildyta priedu:

Nr. 160, 2024-02-28, paskelbta TAR 2024-03-01, i. k. 2024-03885

Pakeitimai:

1.

Lietuvos Respublikos Vyriausybė, Nutarimas

Nr. 907, 2008-09-10, Žin., 2008, Nr. 108-4133 (2008-09-20), i. k. 1081100NUTA00000907

Dėl Lietuvos Respublikos Vyriausybės 2007 m. rugsėjo 26 d. nutarimo Nr. 1025 "Dėl valstybės ir savivaldybių turtinių ir neturtinių teisių įgyvendinimo viešosiose įstaigose" pakeitimo

2.

Lietuvos Respublikos Vyriausybė, Nutarimas

Nr. 1627, 2009-12-02, Žin., 2009, Nr. 147-6580 (2009-12-12), i. k. 1091100NUTA00001627

Dėl Lietuvos Respublikos Vyriausybės 2007 m. rugsėjo 26 d. nutarimo Nr. 1025 "Dėl valstybės ir savivaldybių turtinių ir neturtinių teisių įgyvendinimo viešosiose įstaigose" pakeitimo

3.

Lietuvos Respublikos Vyriausybė, Nutarimas

Nr. 202, 2011-02-23, Žin., 2011, Nr. 24-1152 (2011-02-26), i. k. 1111100NUTA00000202

Dėl Lietuvos Respublikos Vyriausybės 2007 m. rugsėjo 26 d. nutarimo Nr. 1025 "Dėl valstybės ir savivaldybių turtinių ir neturtinių teisių įgyvendinimo viešosiose įstaigose" pakeitimo

4.

Lietuvos Respublikos Vyriausybė, Nutarimas

Nr. 894, 2021-10-06, paskelbta TAR 2021-11-04, i. k. 2021-22956

Dėl Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ pakeitimo

5.

Lietuvos Respublikos Vyriausybė, Nutarimas

Nr. 160, 2024-02-28, paskelbta TAR 2024-03-01, i. k. 2024-03885

Dėl Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ pakeitimo